હિંદુપ્રજા પીપળાની જેમ વડ (વટવૃક્ષ, બડ કા પેડ, બરગદ)ને પણ પૂજ્ય – પવિત્ર વૃક્ષ ગણે છે. ગુજરાત અને ભારતમાં વડના વૃક્ષથી પ્રાયઃ બધા પરિચિત છે. તે મંદિરોનાં પ્રાંગણમાં તથા ગામના ગોંદરે તથા માર્ગો પર છાંયો કરવા ખાસ વવાય છે. સર્વ વૃક્ષોમાં વડ ઊંચાઈ અને વિશાળ ઘેરાવામાં પ્રથમ નંબર લે છે. વડ એક દીર્ઘાયુ, ઊંચું, વિશાળ અને ૨૦ થી ૩૦ ફૂટનાં ઘેરાવાવાળો થડ ધરાવતું મહાવૃક્ષ છે. તેની પર સૂતળી જેવી જટાઓ ડાળીઓ પરથી નીકળી જમીનમાં પ્રવેશી ત્યાંથી નવા થડરૂપે ફેલાય છે. પાન ગોળાકાર ૪ થી ૮ ઈંચ લાંબા, ૨ થી ૫ ઈંચ પહોળાં, પાછળ ૪-૫ સંયુક્ત શીરાઓવાળા, થોડા કડક-ચીકણા હોય છે. તેની પર ફૂલ નથી આવતા. સીધા લખોટી કરતાં મોટા ટેટા થાય છે. વડની ડાળીઓ પરથી પીળા – લાલ રંગની દોરા જેવી જટાઓ નીકળે છે. તેનાં પાન તોડતાં ડીંટા પાસેથી ચીકણું દૂધ ટપકે છે. વડ એ ક્ષીરી (દૂધાળું) વૃક્ષ છે. વૈદકમાં તે ખૂબ ઉપયોગી છે.